GOEIE VRYDAG 2019: Die Sondebok - Levitikus 16 - Tafelberg Gemeente (Dolerend)
GOEIE VRYDAG 2019: Die Sondebok – Levitikus 16
'n Mens verstaan dit die beste wanneer jy 'n prentjie daarvan kan sien. En dit is wat die OT so meesterlik doen. Met prentebeelde teken die OT vir ons die evangelieboodskap. Daarom behoort ons dikwels die OT te lees.
Dink weer aan die tabernakel: Die vertrek genoem die "Allerheiligste" was van die res afgesper deur die dik, swaar gordyn: die voorhangsel. Dáár was God se teenwoordigheid, by die verbondsark. En bo-op die verbondsark was 'n deksel genoem die versoendeksel. Op daardie deksel moes eers offerbloed gesprinkel word, anders kon geen mens in die allerheiligste kom en bly leef nie. Aäron se seuns het egter daar ingegaan sónder offerbloed – en plotseling gesterf.
En wat gebeur met Aäron? Hy bly leef, binne die lewende God se direkte teenwoordigheid!!
Ons Here Jesus het hierdie hele prentjiesbeeld in Homself vervul. Ná al die baie eeue wat die volk Israel die Jôm Kippoer gehad het, het Jesus gekom en alles in Homself vervul. Hy is self die Hoëpriester wat die versoeningshandeling uitvoer. Hy is self die geslagte bok. Hy bied Sy eie bloed aan die Vader. Hy is ook self die tweede bok wat léwe en wat die sondeskuld wegdra. U sien waarom daar TWEE bokke moes wees: Dit beeld die sterwe én opstanding van Jesus uit.
Bogenoemde is wat 'n mens sien wanneer jy oorsigtelik na die prentjiesbeeld van die twee bokke kyk. Maar, wat sien jy wanneer jy van naderby daarna kyk en daarop inzoom? Dán sien jy DRIE baie belangrike dinge:
EERSTENS: Die bedoeling van die versoeningshandeling met die eerste bok (wat sterf en wie se bloed op die versoendeksel gesprinkel word) het 'n effek op God self. Dit bevredig/stil God se regverdige wraak oor sonde.
Onthou: Geen mens mag naby die tabernakel kom tydens die versoeningshandeling nie EN die bloed word op die versoendeksel gesprinkel waar slegs God dit kon sien.
God kan nie sondaars vryspreek deur te maak of die sonde niks is nie. Hy kan nie vergewe deur die sonde onder die mat in te vee nie. Dan sou Sy geregtigheid/regverdigheid skipbreuk ly. Nee, die sonde MOET met die dood gestraf word: Óf die sondaar se dood. Óf 'n plaasvervanger se dood. Dáárom die offerdier – as plaasvervangende dood. Sonder bloedvergieting is geen vergifnis moontlik nie (Hebr 9:22).
Verstaan u dat – deur Jesus se versoeningsoffer – daar nou GEEN uitstaande skuld meer is nie en GEEN vonnis wat sondaars nog moet uitdien nie. Gods wraak is gestil. Nou spreek Hy diegene vry wat Jesus se versoeningswerk persoonlik vertrou.
Die prentjiesbeeld daarvan is reeds in die hart van OT geteken – in
Levitikus 16. Laat ons ons daarom van harte aan Hom toewy.
DIE SONDEBOK – LEVITIKUS 16
In 2 Kor 5:21 verklaar die Apostel dat God vir Jesus sonde gemaak het. Hy het nie net op simboliese wyse sonde op Hom oorgedra nie, maar het Hom werklik tot sonde gemaak. Hom as sondaar behandel, sou mens kon sê. Só intensief het Hy – as sondebok – die sonde weggedra.